“รณกฤต” จิ้มประเด็น “พิชญ์” เทนเดอร์ JAS เพื่อขายกิจการ
"รณกฤต" จิ้มประเด็น "พิชญ์" เทนเดอร์ JAS อาจขายกิจการให้บริษัทต่างชาติ 
19 ก.ย. 2559

นายรณกฤต สารินวงศ์ ผู้ช่วยผู้จัดการใหญ่ บล.คันทรี่กรุ๊ป เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ว่า จากกรณีการทำเทนเดอร์หุ้นทั้งหมดรวมไปถึงวอแรนท์ของบริษัท จัสมิน อินเตอร์เนชั่นแนล จำกัด (มหาชน) หรือ JAS นั้นอาจเป็นการซื้อหุ้นทั้งหมดเพื่อขายกิจการต่อ โดยมีการคาดการณ์ว่ากลุ่มที่จะเข้ามาซื้อกิจการอาจเป็นบริษัทต่างชาติ
“ไม่แน่ใจว่าซื้อคืนไปทำไมแต่เป็นได้ว่ารวบออกก่อนเอาไปขายต่อหรือเปล่า เพราะเขาซื้อหมดเลย ซึ่งธุรกิจก็ไม่รู้จะไปในทิศทางไหน อาจจะเอาไปขายคนอื่น โดยดูจากจำนวนเงินแล้วคิดว่าน่าจะเป็นต่างชาติ” นายรณกฤต กล่าว
 
ซึ่งกรณีดังกล่าวนั้นเป็นที่น่าจับตาว่าอาจเป็นการรวบหุ้นเพื่อให้บุคคลใหม่เข้ามาซื้อกิจการ และในอนาคต JAS จะมีการเปลี่ยนแปลงธุรกิจไปจากเดิมหรือไม่
อย่างไรก็ตาม นายพิชญ์ โพธารามิก ได้แจ้งต่อทางตลาดหลักทรัพย์ เมื่อเวลา 11.03 น. ว่า ตามที่บริษัท จัสมิน อินเตอร์เนชั่นแนล จำกัด (มหาชน) หรือ JAS ได้รับทราบประกาศเจตนาที่จะทำคำเสนอซื้อหลักทรัพย์ทั้งหมดของบริษัท โดยนายพิชญ์ โพธารามิก ตามที่บริษัทแจ้งให้ทราบแล้วนั้น ผู้ทำคำเสนอซื้อมีเจตนาที่จะถือหุ้นมากกว่าปัจจุบันซึ่งจะสามารถบริหารงานได้มีประสิทธิภาพสูงขึ้น แต่ไม่มีเจตนาที่จะออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย